Jätkus majas akende vahetamine ja väljas laualadumine. Ja koristamine. Hea, et olin abilisi kutsunud. Endal jäi päeval isegi aega võililli niita ja lauavirnad said enne õhtut laotud. Varsti pärast töö lõpetamist aga tuli uus koorem ja homme jälle ladumistöö kindel. Selleks korraks siis kogu kraam saeveskist käes. Kuu aja  pärast tulevad voodrilauad. Lasen sealsamas puidutöökojas värvi peale tõmmata, siis kulutan hiljem vähem aega (ja tööraha) voodrilaudade löömisele. Ilmselt valin rootsi punase mullavärvi, sest kuuldavasti püsib see hööveldamata laudadel kõige kindlamalt. Eestis pidavat ka kollast tooni mullavärve valmistatama, aga kareda laua puhul ei kujuta õrna kollast tooni hästi ette. Aega veel aru pidada ja hindadega tutvuda on.